KGELESWA YA SETLHA ke kgeleswa e e kafa tlase ga setlha fa thoko ga mosele o o ntshang metsi mme e bopegile jaaka thapo ya kgeru. (Bona setshwantsho sa setlhana sa monna.) Boima jwa yone mo mothong wa monna yo o godileng sentle ke digerama di le 20 mme gantsi e boleele jwa disentemetara di le 3, le boatlhamo jwa disentemetara di le 2. Tiro ya yone ke go tlhagisa seedi se diperesente tse di ka nnang 30 tsa sone e leng peo e e tswang mo monneng. Go bonala seedi seno, se se nang le citric acid, calcium le diensaeme, se dira gore peo eno e kgone go tsamaya bonolo le go imisa. Mo godimo ga moo, seedi se se tlhagisiwang ke kgeleswa eno ya setlha se na le zinc, e baitsesaense ba bolelang gore e sireletsa mosele wa dirwe tsa tsalo gore o se ka wa tshwaediwa ke malwetse.